Jul 26,2017
ఎయిర్‌టెల్‌ ఫలితాలు కుదేలు..
న్యూఢిల్లీ: దేశీయ టెలికాం రంగంలో రిలయన్స్‌ జియా రాకతో తీవ్ర పోటీని ఎదుర్కొంటున్న భారతీ ఎయిర్‌టెల్‌ సంస్థ జూన్‌ త్రైమాసికానికి నిరుత్సాహకర ఆర్థిక ఫలితాలను ప్రకటించింది. జూన్‌తో ముగిసిన తొలి త్రైమాసికంలో ఎయిర్‌టెల్‌ నికర లాభాలు 75 శాతం పతనమై రూ.367 కోట్లకు పరిమితమయ్యాయి. గతేడాది ఇదే త్రైమాసికంలో సంస్థ లాభాలు ఏకంగా రూ.రూ.1,462 కోట్లుగా నమోదు అయ్యాయి. మార్చితో ముగిసిన త్రైమాసికంలో సంస్థ రూ.373 కోట్ల లాభాలను నమోదు చేసిన విషయం తెలిసిందే. ఇదే సమయంలో కంపెనీ రెవెన్యూ 14 శాతం పతనమై రూ.25,546 కోట్ల నుంచి రూ.21,958 కోట్లకు క్షీణించింది. మొబైల్‌ డేటా రెవెన్యూ 16.8 శాతం పతనమై రూ.3,765 కోట్లుగా నమోదయ్యింది. దేశీయ రెవెన్యూలో 10 శాతం తగ్గి రూ.17,244 కోట్లుగా చోటు చేసుకుంది. కొత్త ఆపరేటర్‌ (రిలయన్స్‌ జియో) వల్ల క్రితం త్రైమాసికంలోనూ మొబైల్‌ మార్కెట్‌లో తీవ్ర ఒత్తిళ్లు చోటు చేసుకున్నాయని భారతీ ఎయిర్‌టెల్‌ ఇండియా సీఈవో గోపాల్‌ విట్టల్‌ పేర్కొన్నారు. మంగళవారం ఫలితాల నేపథ్యంలోనూ బీఎస్‌ఈలో భారతీ ఎయిర్‌టెల్‌ షేర్‌ 1.76 శాతం పెరిగి రూ.427.60 వద్ద ముగిసింది.
మీ స్నేహితులకు రికమెండ్ చెయ్యండి